**V E D T E K T E R**

**NORSK - FINSK HANDELSFORENING**

Stiftet 1978

*Sist revidert 10. mars 2020*

**§ 1. Navn**

Foreningens navn er Norsk - Finsk Handelsforening (NFH). Foreningen har sitt sete i Oslo.

**§ 2. Foreningens formål**

Foreningen har til formål å være en viktig møteplass for nettverksbygging mellom næringslivsaktører med norske og finske næringsinteresser.

**§ 3. Medlemmer**

Generelt

Foreningen har tre typer medlemmer: bedrifts-, privat- og æresmedlemmer.

Bedriftsmedlem

Norsk - Finsk Handelsforening skal oppta bedrifter, organisasjoner, sammenslutninger eller annen type virksomhet, som enten har:

i) helt eller delvis finsk eierstruktur, og driver med handel i Norge eller med norske aktører,

ii) helt eller delvis norsk eierstruktur, og driver med handel i Finland eller med finske aktører,

ii) tilknytning til Finland og/eller Norge.

Virksomheten som på annen måte er engasjert i eller har interesse for handelssamarbeidet mellom Finland og Norge kan opptas som bedriftsmedlem.

Medlemskapet avgjøres av styret etter skriftlig søknad om opptagelse. Hvert bedriftsmedlem har en stemme på årsmøtet.

Privatmedlem

Privatpersoner kan opptas som medlem i Norsk-Finsk Handelsforening.

Privatpersoner har én stemme på årsmøtet.

Æresmedlem

Til enhver tid fungerende Finlands ambassadør i Norge eræresmedlem av foreningen. Ambassadørens æresmedlemskap varer ut funksjonsperioden. Årsmøtet kan utnevne andre æresmedlemmer etter forslag fra styret.

Æresmedlemmer har én stemme på årsmøtet

**§ 4. Organisasjonsform**

Foreningen er et frittstående juridisk subjekt med medlemmer, og er selveiende. At den er selveiende innebærer at ingen, verken medlemmer, styret eller andre, har krav på foreningens formue eller eiendeler, eller er ansvarlig for gjeld eller andre forpliktelser.

**§ 5. Årsmøtet**

Foreningens høyeste myndighet

Foreningens høyeste myndighet er årsmøtet.

Tidspunkt og innkalling til årsmøte

Ordinært årsmøte holdes hvert år innen utgangen av mars-måned. Tid og sted bestemmes av styret og bekjentgjøres med minst tre (3) ukers varsel. Saker og forslag som ønskes behandlet på årsmøtet, innsendes styret skriftlig innen utgangen av januar-måned.

Gjennomføring av årsmøtet

Møteleder velges av årsmøtet. Det velges også en referent som fører møteprotokoll fra møtet. Protokollen undertegnes av referent og en valgt årsmøterepresentant.

Vedtak fattes ved akklamasjon. Ved eventuell tvist skal det gjennomføres en skriftlig avstemming. Protokollfører teller opp angitt stemmer, som kvalitetssikres av valgte årsmøterepresentant. Med mindre annet er bestemt, skal et vedtak, for å være gyldig, være truffet med alminnelig flertall av de avgitte stemmene. Stemmelikhet avgjøres ved loddtrekning.

Det er anledning til å møte med fullmakt på vegne av en privatperson/bedriftsmedlem.

Årsmøtet kan ikke behandle forslag som ikke er oppført på sakslisten, med mindre ¾ av de fremmøtte krever det.

Årsmøtet behandler:

1) Valg av møteleder

2) Valg av referent

3) Valg av en representant til å underskrive protokollen sammen med referent

4) Styrets årsberetning

5) Revisorbekreftet regnskap

6) Fastsettelse av kontingent

7) Innkomne forslag

8) Valg

Regnskap

Foreningens regnskap følger kalenderåret. Det velges to revisorer til å forestå revisjon av foreningens regnskap. Regnskapene skal kunne fremlegges med revisorberetning en måned før årsmøtet. Revisorene rapporterer direkte til årsmøtet

Beslutningsdyktighet

Årsmøtet er beslutningsdyktig når minst en fjerdedel av medlemmene er representert personlig eller med fullmakt. Høyst en fullmakt pr. stemmeberettiget medlem kan godkjennes.

Det innkalles til nytt årsmøte med minst to (2) ukers varsel om årsmøtet ikke er beslutningsdyktig. Dette årsmøtet er beslutningsdyktig med det antall stemmer som er representert.

Valg

Valg foregår enkeltvis, enten skriftlig eller med akklamasjon. Blanke stemmer anses som ikke avgitt. Vedtektsendringer krever 2/3 flertall, jf.§ 9.

Årskontingent

Hvert medlem betaler årskontingent som fastsettes av årsmøtet. Æresmedlemmer betaler ingen kontingent. Medlem som ikke har betalt kontingent for foregående år, har ikke stemmerett.

Stemme pr. medlem – avgjørende stemme ved stemmelikhet

Ved avstemninger på foreningens årsmøter og ordinære møter har hvert medlem en stemme. Ved stemmelikhet skal det gjennomføres loddtrekning. Stemmerett kan utøves ved skriftlig fullmakt.

**§ 6. Ekstraordinær årsmøter**

Ekstraordinære årsmøter blir avholdt når styret bestemmer det, eller minst 1/3 av medlemmene fremsetter skriftlig krav om det.

Innkalling skjer på samme måte som for ordinære årsmøter, med minst tre (3) ukers varsel.

Ekstraordinært årsmøte kan bare behandle og ta avgjørelse i de sakene som er kunngjort i innkallingen.

For øvrig gjelder samme prosedyrer som nevnt ovenfor ved ordinært årsmøte

**§ 7. Styret, styrets virksomhet og valgkomite**

Styret

Foreningens styre består av: leder, nestleder og minst tre (3) styremedlemmer.

Formannen og øvrige styremedlemmer velges av årsmøtet.

Styret velger selv nestleder, kasserer og øvrige nødvendige funksjoner. For å supplere styret velges en 1. og 2. suppleant. Varamedlemmene har møterett på alle styremøter.

Valgene gjelder for ett år ad gangen for styreleder mens øvrige medlemmer velges for to år om gangen. Ved minimumsantall i styret, vil maksimum tre kunne stille til valg. Dette for å unngå full utskiftning av styret.

Foreningen tegnes av leder eller nestleder sammen med kassereren.

Styret er beslutningsdyktig når minst tre av medlemmene er tilstede. En av disse tre må være styreleder eller nestleder. Styrebeslutninger fattes med simpelt flertall. Ved stemmelikhet er formannens stemme utslagsgivende.

Styrets virksomhet

Styret sammenkalles av lederen eller når minst tre av styremedlemmene krever det.

Styret skal iverksette årsmøtets vedtak og bestemmelser, samt stå for foreningens daglige ledelse. Dette består blant annet av å forvalte og føre kontroll med foreningens økonomi. Etter behov kan styret oppnevne komiteer eller personer til å løse spesielle oppgaver.

Styret representerer foreningen utad. Styrets vedtak skal protokolleres, likeså alle dissenter som forlanges protokollert.

Styret har disposisjonsrett over foreningens midler til drift av foreningen og rett til å bevilge beløp til gjennomføring av vedtak på årsmøtet. Alle utbetalinger skal godkjennes av leder og kasserer før utbetaling

Valgkomité

Til å forestå vaglene på årsmøtet velges en valgkomite på tre (3) medlemmer. Valgkomiteen fungerer i to (2) år. Også her gjelder regelen om at en skal unngå full utskiftning. To av tre medlemmer av valgkomiteen kan stille til valg.

Valgkomiteen velges av årsmøtet, etter forslag av styret.

**§ 8. Signaturrett**

Det er styrets leder alene som innehar signaturrett.

**§ 9. Vedtektsendringer**

Vedtektsendringer skal behandles på ordinært eller ekstraordinært årsmøte. Endringsforslag skal vedlegges innkallingen til årsmøtet. Beslutning om vedtektsendring krever 2/3 flertall av de avgitte stemmene.

**§ 10. Utmeldinger**

Medlemmers adgang til utmelding

Medlemmer kan til enhver tid melde seg ut av foreningen. Utmelding må meddeles skriftlig til styret senest innen utgangen av november/desember-måned for å unngå avgift for påfølgende år.

Styrets adgang til utmelding

Styret kan ekskludere et medlem som enten ikke betaler kontingent, overtrer nærværende vedtekter eller handler i strid med foreningens interesser.

Vedtak om eksklusjon kan ankes inn for ny avgjørelse på ordinært årsmøte

**§ 11. Oppløsning**

Oppløsning av foreningen kan bare behandles på et årsmøte, og krever 2/3 flertall. Årsmøtet beslutter også om disponeringen av foreningens gjenværende midler.

Foreningens formue skal etter oppløsning og gjeldsavleggelse tilfalle det formål foreningen arbeider for å fremme, ved at nettoformuen blir gitt til en ideell organisasjon som årsmøte bestemmer.

Ingen medlemmer har krav på foreningens midler eller andel av disse.

**§ 12 Ikrafttredelse**

Vedtektene er foreslått av styret og godkjent av årsmøtet, sist revidert på årsmøtet mars 2023.

**Styret Norsk- Finsk Handelsforening**

**Oslo, 28. mars 2023**